জানা গেছে, স্বাধীন বাংলাদেশের প্রথম সরকার গঠন হয় বর্তমান মেহেরপুর জেলার মুজিবনগর উপজেলার ভারত সীমান্তবর্তী গ্রাম বৈদ্যনাথতলার একটি আম বাগানে। পরবর্তীতে এই বৈদ্যনাথতলার নামকরন করা হয় মুজিবনগর। এরপর ১৯৭১ সালের দীর্ঘ ৯ মাসের রক্তক্ষয়ী স্বাধীনতা যুদ্ধের পর দেশ স্বাধীন হলে স্বাধীন বাংলাদেশের প্রথম সরকার গঠনের স্মৃতি ধরে রাখতে এই আমবাগানটিতে গড়ে তোলা হয় স্মৃতিসৌধ। যা বর্তমানে মুজিবনগর স্মৃতিসৌধ কমপ্লেক্স নামে পরিচিত। আর ঐতিহাসিক এ স্থানটিকে ঐতিহ্যবাহী করে তুলতে পরবর্তীতে মুক্তিযুদ্ধের পটভূমিতে নির্মিত হয়েছে নানা স্থাপনা সম্বলিত মুজিবনগর কমপ্লেক্স। ১৯৭৪ সালে তৎকালীন মুজিব সরকার ঐতিহাসিক এ স্থানটিকে অর্থবহ করে তুলতে দর্শনা থেকে মুজিবনগর হয়ে মেহেরপুর পর্যন্ত রেলপথ স্থাপনের পরিকল্পনা গ্রহন করে। পরের বছর অর্থাৎ ১৯৭৫ সালের ১৫ আগষ্ট বিপথগামীরা বঙ্গবন্ধু শেখ মুজিবুর রহমানকে স্বপরিবারে হত্যা করে। সপরিবারে বঙ্গবন্ধুর মৃত্যুর মধ্য দিয়ে দেশে রাজনৈতিক পট পরিবর্তন ঘটে।